BANJOLUČKA BISKUPIJA

Svetkovinu Predragocjene Krvi Kristove u „Novom Nazaretu“
2024-07-01
U ponedjeljak, 1. srpnja, Sestre Klanjateljice Krvi Kristove, slave svetkovinu Predragocjene Krvi Kristove.
U samostanskoj kapelici u „Novom Nazaretu“ (Budžak) svečanu će misu u 17 sati predvoditi naš biskup mons. Željko Majić.

81. godina od ubojstva svećenika Ante Dujlovića
2024-07-11
U četvrtak, 11. srpnja, navršit će se 81. godina od ubojstva svećenika Ante Dujlovića.
Rođen je u Ivanjskoj, a bio je župnik u nekadašnjoj župi Gumjeri, koja se nalazi na desnoj obali Vrbasa nizvodno od Klašnica. U Poljskoj je okončan biskupijski postupak za proglašenje blaženim.
U našoj katedrali, u kapelici bl. Ivana Merza, možete pogledati malu izložbu o svećeniku Anti Dujloviću.

Svetkovina sv. Bonaventure - Zaštitnika naše biskupije
2024-07-15
U drugi ponedjeljak, 15. srpnja, slavit ćemo svetkovinu sv. Bonaventure. Za ćemo se pripravljati trodnevnicom: u petak (12. srpnja), subotu i nedjelju – sv. mise u petak i subotu su u 18, u nedjelju u 9 sati. Prije sv. misā bit će prigoda za svetu ispovijed. – Na samu svetkovinu misa u katedrali bit će u 10 sati, predvodit će i propovijedati mostarsko-duvanjski biskup i ap. upravitelj trebinjsko-mrkanski mons. Petar Palić.
Pozivam one koji mogu pomoći ukrašavanju katedrale za svetkovinu sv. Bone, da svoj prilog daruju uključivo do četvrtka, neka to učine u sakristiji nakon mise ili u uredu Ordinarijata.

90. redovito zasjedanje Biskupske konferencije Bosne i Hercegovine
2024-07-16 - 2024-07-17
U utorak i srijedu, 16. i 17. srpnja 2024., u zgradi Biskupskog ordinarijata u Banjoj Luci (ulica Kralja Petra I. 80), bit će održano 90. redovito zasjedanje Biskupske konferencije Bosne i Hercegovine. Predsjedat će nadbiskup metropolit vrhbosanski i apostolski upravitelj Vojnog ordinarijata u BiH mons. Tomo Vukšić, predsjednik BK BiH. Zasjedanje će započeti u utorak, 16. srpnja u 9 sati.
Tijekom zasjedanja biskupi će se, između ostalog, osvrnuti na provedbu zaključaka donesenih na 89. redovitom zasjedanju BK BiH, održanom 20. i 21. ožujka 2024. u Mostaru, i na drugim susretima. Saslušat će izvješće Nadzornog i Upravnog vijeća Caritasa Bosne i Hercegovine. Također će se osvrnuti na svoj pohod ad limina u Rimu od 3. do 8. svibnja 2024. te dogovoriti saziv Vijećâ i Komisija BK BiH u novom petogodišnjem mandatu.
Konferencija za novinstvo bit će upriličena u srijedu, 17. srpnja u 12 sati također u prostorijama Biskupskog ordinarijata u Banjoj Luci. Na teme zasjedanja osvrnut će se nadbiskup Tomo Vukšić i biskup Željko Majić.
Uoči radnog dijela zasjedanja, biskupi su sudjelovali na svečanom Euharistijskom slavlju, na blagdan sv. Bonaventure, nebeskog zaštitnika banjolučke katedrale i biskupije, u ponedjeljak 15. srpnja 2024. Svetu misu u katedrali sv. Bonaventure u Banjoj Luci, u zajedništvu s drugim biskupima, predvodio je potpredsjednik Biskupske konferencije BiH mons. Petar Palić, biskup mostarsko-duvanjski i apostolski upravitelj trebinjsko-mrkanski.

Konferencija za novinstvo na kraju 90. redovitog zasjedanja Biskupske konferencije Bosne i Hercegovine
2024-07-17
U srijedu, 17. srpnja 2024., u zgradi Biskupskog ordinarijata u Banjoj Luci (ulica Kralja Petra I. 80), bit će upriličena konferencija za novinstvo na kraju 90. redovitog zasjedanja Biskupske konferencije Bosne i Hercegovine. Na teme zasjedanja osvrnut će se nadbiskup metropolit vrhbosanski i apostolski upravitelj Vojnog ordinarijata u BiH mons. Tomo Vukšić, predsjednik BK BiH, i domaćin zasjedanja mons. Željko Majić, biskup banjolučki.
Tijekom zasjedanja 16. i 17. srpnja biskupi će se, između ostalog, osvrnuti na provedbu zaključaka donesenih na 89. redovitom zasjedanju BK BiH, održanom 20. i 21. ožujka 2024. u Mostaru, i na drugim susretima. Saslušat će izvješće Nadzornog i Upravnog vijeća Caritasa Bosne i Hercegovine. Također će se osvrnuti na svoj pohod ad limina u Rimu od 3. do 8. svibnja 2024. te dogovoriti saziv Vijećâ i Komisija BK BiH u novom petogodišnjem mandatu.
Uoči radnog dijela zasjedanja, biskupi su sudjelovalii na svečanom Euharistijskom slavlju, na blagdan sv. Bonaventure, nebeskog zaštitnika banjolučke katedrale i biskupije, u ponedjeljak 15. srpnja 2024. Svetu misu u katedrali sv. Bonaventure u Banjoj Luci, u zajedništvu s drugim biskupima, predvodio je potpredsjednik Biskupske konferencije BiH mons. Petar Palić, biskup mostarsko-duvanjski i apostolski upravitelj trebinjsko-mrkanski.

Proslava nebeskog zaštitnika župe Glamoč, sv. Ilije Tišbijca
2024-07-20
PROSLAVA PATRONA
Župa “Sv. Ilije Proroka” Glamoč, svečano slavi svoga nebeskog zaštitnika sv. Iliju Tišbijca
PROGRAM SVEČANE PROSLAVE PATRONA ŽUPE:
Petak, 19. 7. 2024.
– 18.oo sati –
Sveta misa uočnica, koju predslavi vlč. Zoran Grgić župnik župe sv. Vida u Vrbovcu.
Pod misom pjeva etno skupina „Čuvarice” iz Rame.
– 19.oo sati –
Koncert etno skupine „Čuvarice u Domu kulture.
Subota 20. 7. 2024.
– 11.oo sati –
Svečana sveta misa koju predslavi vlč. Zoran Grgić , župnik župe sv. Vida u Vrbovcu.
– 12.oo sati –
Ručak pod šatorom u dvorištu crkve za sve prisutne
Dobro došli!
Don Boris Ljevak, župnik

Sveta misa za preminulog župnika don Angela Bartulicu
2024-07-25
U četvrtak, 25. srpnja, blagdan sv. Jakova, apostola.
Tog ćemo dana slaviti misu za preminulog župnika don Angela Bartulicu, koji je u petak sahranjen u Bijakovićima, župa Međugorje.

Dan molitvenog sjećanja na mučenike i žrtve Banjolučke biskupije
2024-07-27
U subotu, 27. srpnja, župa Drvar obilježit će „Dan molitvenog sjećanja na mučenike i žrtve Banjolučke biskupije“.
10.oo sati – Križni put
11.oo sati – Sveta misa (Biskup mons. Željko Majić)

Dan molitvenog sjećanja na mučenike i žrtve Banjolučke biskupije - Drvar, 27. srpnja 2024.
2024-07-27
U Drvaru se u subotu 27. srpnja 2024. g. po 23. put održava „Dan molitvenog sjećanja na mučenike i žrtve Banjolučke biskupije“ kojim će se komemorirati sve mučenike i žrtve ratova i totalitarizama XX. st. s područja Banjolučke biskupije, te na poseban način 83. godišnjica stradanja drvarskog župnika Waldemara Maximilijana Nestora i drvarskih katolika.
Ovaj spomen-dan uveden je 2001. i nosio je naziv „Dan drvarskih mučenika“ – u spomen na drvarskog župnika Waldemara Maksimilijana Nestora koji je 27. srpnja 1941. mučki ubijen zajedno sa skupinom svojih vjernika vraćajući se s hodočašća sv. Ani iz Knina – a od 2008., odredbom banjolučkog biskupa Franje Komarice, komemoracija mijenja ime u „Dan molitvenog sjećanja na mučenike i žrtve Banjolučke biskupije“, i tako postaje biskupijska komemoracija.
Na ovogodišnjoj komemoraciji svetu misu će po prvi put predvoditi novi banjolučki biskup mons. Željko Majić.
Točke molitvenog programa:
10.00 – križni put mučenika (stara crkva, Titova 33)
11.00 – sveta misa koju predvodi banjolučki biskup mons. Željko Majić (stara crkva, Titova bb)
12.00 – polaganje vijenaca i molitva pred spomen-križem poginulih branitelja (stari bogoslužni prostor, Titova 33)
Podsjetimo, 27. srpnja 1941. u mjestu Trubar kod Drvara četnički ustanici izveli su iz vlaka drvarskoga župnika Waldemara Maksimilijana Nestora sa skupinom njegovih vjernika koji su se vraćali s hodočašća sv. Ani u Kosovu kraj Knina, pobili ih i bacili u jamu Golubnjaču. Taj dan napadnut je i drugi vlak s civilima koji su se vraćali u Drvar s hodočašća sv. Ani na Oštrelju. Do kraja 2. svjetskog rata iz Drvara su protjerani ili pobijeni gotovo svi katolici, katolička crkva u Drvaru srušena je i uklonjena 1949., a crkveno zemljište nacionalizirano i podijeljeno novim vlasnicima, dok je katoličko groblje preorano 60-tih godina prošlog stoljeća za potrebe drvarske Celuloze. Komunističke su vlasti, nakon 2. svjetskog rata, drvarsku gruntovnicu uništile ili sakrile, kako bi se prikrio dokaz vlasništva zemlje u Drvaru brojnih katoličkih obitelji koje su tamo živjele.
Istog dana kad je izvršen zločin nad drvarskim župnikom i katolicima, ustanici su i u susjednoj Lici izvršili zločine nad hrvatskim civilima na području Srba, Boričevca i Donjeg Lapca, a nedugo zatim i nad muslimanskim civilima u Kulen Vakufu. Treba istaknuti da je i srpski narod na području zapadne Bosne i istoćne Like imao velike žrtve među civilima u pokoljima koje su izvršile ustaške snage u ljeto 1941 g.
U sljedećih 10-ak dana isti scenarij ponovio se u Bos. Grahovu i Krnjeuši. Najprije je početkom kolovoza zvjerski ubijen grahovski župnik don Juraj Gospodnetić s više od 200 grahovskih katolika, a potom u Krnjeuši kod Bosanskog Petrovca i župnik Krešimir Barišić zajedno s više od 250 svojih vjernika. Trojica župnika prvomučenika (Waldemar, Juraj i Krešimir) stali su tako na čelo nepregledne kolone od preko 600 Bogu posvećenih osoba (svećenika, redovnika, redovnica, bogoslova, sjemeništaraca) koji su mučenički ubijeni ili nastradali u godinama 2. svjetskog rata i poraća na području bivše Jugoslavije.
Nakon svih tih zločina, Katolička Crkva i hrvatski narod bili su praktički iskorijenjeni sa širokog područja zapadne Bosne i istočne Like, od Ključa do Knina i Gospića, i od Glamoča do Bihaća. U bivšoj Jugoslaviji taj se dan 27. srpnja slavio kao Dan ustanka naroda Hrvatske i BiH, a i u modernoj Hrvatskoj i BiH još uvijek neke skupine i pojedinci toga dana u Srbu i Drvaru obilježavaju ustanak. U Drvaru ovaj dan proglašen je za Dan Općine.
U pozivu na ovaj molitveni skup stoje sljedeće riječi: „ Molitveno sjećanje nije niti smije biti pozivanje na mržnju ili na osvetu, nego molitva za pokoj duša tih žrtava i čuvanje spomena na njihov život i smrt. Kao kršćani i za počinitelje zla molimo Božje smilovanje i obraćenje. Ujedno želimo i molimo da se ubrza dan kada ćemo barem neke od tih žrtava, koji su pravi kršćanski mučenici, ubijeni iz mržnje na vjeru, vidjeti na svojim oltarima kao – od Crkve službeno proglašene – uzore ljubavi prema Bogu i bližnjemu, koji su za te ideale žrtvovali svoj vlastiti život.“
Župa Drvar

Misijska akcija MIVA BiH
2024-07-28
Iduća je nedjelje 17. kroz godinu, posljednja u mjesecu srpnju, kada ćemo i mi ovdje u katedrali obilježiti Dan molitvenog sjećanja na mučenike i žrtve za vjeru u Banjolučkoj biskupiji.
Te ćemo se nedjelje mi u katedrali uključiti u misijsku akciju MIVA BiH. Ona se organizira uz spomendan sv. Kristofora, zaštitnika vozača.
Uz redovitu milostinju prikupit ćemo priloge za pomoć u nabavci prijevoznih sredstava za misionare u svijetu. Nije bitno da dadnemo puno nego da se svatko i s malim darom uključi u pomaganje misija.

VII. Obiteljski dan u Bosni i Hercegovini
2024-07-28
VII. Obiteljski dan u Bosni i Hercegovini, kao i ranijih godina, bit će održan u posljednju nedjelju u mjesecu srpnju odnosno 28. srpnja 2024. u župi Svete Obitelji u Kupresu.
Svetu misu uoči Obiteljskog dana u župnoj crkvi Svete Obitelji u Kupresu u subotu, 27. srpnja 2024. u 19 sati predvodi predsjednik Biskupske konferencije BiH mons. Tomo Vukšić, nadbiskup metropolit vrhbosanski i apostolski upravitelj Vojnog ordinarijata u BiH, kao i euharistijsko klanjanje nakon Svete mise.
Središnje Euharistijsko slavlje na Obiteljski dan u župnoj crkvi Svete Obitelji u Kupresu, u nedjelju 28. srpnja u 11 sati predvodit će potpredsjednik BK BiH mons. Petar Palić, biskup mostarsko-duvanjski i apostolski upravitelj trebinjsko-mrkanski.
Program VII. Obiteljskog dana
Subota, 27. srpnja 2024.

18.15 sati – priprava za sakrament pomirenja i prigoda za svetu ispovijed
19:00 sati – Sveta misa uočnica: predvodi nadbiskup metropolit vrhbosanski i apostolski upravitelj Vojnog ordinarijata u BiH mons. Tomo Vukšić, predsjednik BK BiH. U okviru Misnog slavlja bit će blagoslovljen kip sv. Ivana Krstitelja koji je izradio i cijeli prostor oko njega osmislio akademski kipar Ilija Skočibušić. Liturgijsko pjevanje animirat će zbor župe Kupres.
20:00 sati – jednosatno klanjanje Presvetom oltarskom sakramentu: također predvodi nadbiskup Vukšić. Pjesme će animirati zbor mladi kupreške župe.

Nedjelja, 28. srpnja 2024.

10:00 sati – molitva krunice i prigoda za pristup sakramentu pomirenja.
11:00 sati – svečano Euharistijsko slavlje: predvodi potpredsjednik BK BiH mons. Petar Palić, biskup mostarsko-duvanjski i apostolski upravitelj trebinjsko-mrkanski. U okviru Misnog slavlja bit će jedno krštenje. Liturgijsko pjevanje animirat će zbor župe sv. Ivana Krstitelja iz Lug-Brankovića.

KTA

Komemoracija za don Jurja Gospodnetića i ubijene Hrvate katolike Grahova
2024-07-28
Bos. Grahovo, 28. srpnja 2024.
U povodu 83. obljetnice stradanja župnika u Bosanskom Grahovu don Jurja Gospodnetića zajedno s preko 220 grahovskih Hrvata katolika, novi banjolučki biskup mons. Željko Majić predvodit će po prvi put svetu misu u župnoj crkvi sv. Ilije proroka u Bosanskom Grahovu, u nedjelju 28. srpnja 2024., s početkom u 12 sati. Molitveni skupovi u Bos. Grahovu za ubijenog župnika Gospodnetića o obljetnici njegova mučeništva održavaju se od 2014. g.
Don Juraj Gospodnetić je, po izbijanju četničkog ustanka u zapadnoj Bosni 27. srpnja 1941., odveden iz župne kuće i narednih dana zvjerski mučen i ubijen. Za grob mu se ni danas ne zna. Pretpostavlja se da je ubijen na području Jelina polja, na starom putu koji iz Grahova vodi prema Kninu. Sa župnikom don Jurjem tih je dana ubijeno nekoliko desetaka Hrvata a broj ubijenih do kraja rata narastao je preko 220 u grahovskim selima Obljaj, Korita, Luke, Ugarci, Crni Lug i u samom gradu.
Najstrašniji zločin četnici su počinili nad obitelji Barać, ubivši majku Anicu s njezinih devetoro malodobne djece.
Od prijeratnih oko 1000 vjernika župe Bos. Grahovo, kraj II. svjetskog rata dočekalo ih je na ognjištima samo nekoliko desetaka. Zemlja i imovina grahovskih Hrvata je uglavnom oteta i nacionalizirana te podijeljena novim vlasnicima.
U Bos. Grahovu danas djeluje Udruga za očuvanje kulturne i povijesne baštine “Don Juraj Gospodnetić” koja ujedno obilježava svoj dan na dan mučeništva nezaboravnog grahovskog župnika.
Župa Grahovo

Molitveni spomen za ubijenog župnika Krešimira Barišića i stradale župljane Krnjeuše
2024-08-09
U povodu 83. obljetnice stradanja krnjeuškog župnika vlč. Krešimira Barišića i skoro 300 tamošnjih žitelja banjolučki biskup mons. Željko Majić služit će po prvi put sv. misu u petak 9. kolovoza 2023. u 11 sati na oltaru spomen-obilježja na katoličkom groblju „Kod križa“ u Krnjeuši.
Od 2015. na groblju u Krnjeuši održavaju se komemoracije stradalom župniku Barišiću i njegovim vjernicima, a 2017. g. – u povodu 125. obljetnice osnutka župe Krnjeuša – na groblju je blagoslovljen molitveni prostor s oltarom i križem na kojem se nalazi spomen-ploča s imenima rodova stradalih u toj župi u kolovozu 1941.
Naa Memorijalnom groblju mira na Bilima kod Mostara 2022. g. postavljeno je 278 križeva s imenima i prezimenima postradalih Hrvata Krnjeuše u pokolju iz 1941. Nažalost, taj broj ubijenih nije konačan.
Po izbijanju četničkog ustanka u zapadnoj Bosni i istočnoj Lici na udaru ustanika se našla i župa Krnjeuša, između Bihaća i Bosanskog Petrovca. Pogrom u Krnjeuši dogodio se 9. i 10. kolovoza 1941. kada je zapaljena cijela župa koju je činilo dvadesetak sela i zaselaka, uključujući župnu crkvu i kuću.
Točan broj ubijenih stanovnika Hrvata nikad se nije utvrđen. Istraživanjima se došlo do brojke od 278 ubijenih nedužnih civilnih osoba hrvatske nacionalnosti, od toga 72 žene i 49 djece do 12 godina starosti. Među ubijenima je i krnjeuški župnik don Krešimir Barišić, zajedno s trojicom mladih sjemeništaraca, pripravnika za svećeničko zvanje (Ivan Skender (12 g.), Jure Tomičić (17 g.) i Ilija Poplašen (18 g)) koji su zvjerski mučeni, ubijeni i bačeni u goruću župnu crkvu. Župa Krnjeuša je u kolovozu 1941. u potpunosti uništena tako da danas nema nikakva vidljiva traga njezina postojanja, osim devastiranog groblja “Križ” koje je uređeno i ograđeno prošlih godina.
Po svršetku II. svjetskog rata preživjelim stanovnicima župe Krnjeuša tadašnje komunističke vlasti nisu dopustile povratak na rodna ognjišta, a njihova imovina je u međuvremenu dobila nove vlasnike.
O zločinu kad Hrvatima u Krnjeuši u bivšoj Jugoslaviji se nije smjelo javno govoriti ni pisati. Na komemoracije u Krnjeušu od 2015. – otkada su one pokrenute – uglavnom dolaze predstavnici Crkve, tj. Banjolučke biskupije, pojedinci i manje skupine vjernika. (TABB)

Misno slavlje u povodu 80 godina rušenja crkve svetog Ante Padovanskog u Bihaću
2024-08-10
U subotu, 10. kolovoza 2024. godine misnim slavljem na platou nekadašnje župne crkve sv. Ante Padovanskog u Bihaću obilježit ćemo 80 godina od rušenja crkve, prisjetiti se župljana stradalih u Drugom svjetskom i Domovinskom ratu, te prezentirati projekt obnove i revitalizacije Zvonika i platoa crkve.
Program:
10 sati, okupljanje vjernika u župnoj crkvi (Fra Joze Valentića 2)
10 i 30 sati, procesija s kipom svetog Ante od župne crkve do platoa nekadašnje crkve (Gazi-Husrev begova)
11 sati, svečana misa na platou crkve
12 sati, prezentacija projekta obnove i revitalizacije Zvonika i platoa crkve svetog Ante Padovanskog
Svečanu misu predvodit će mons. Francesco Assisi Chullikatt, apostolski nuncij u Bosni i Hercegovini uz suslavitelja biskupa banjalučkog mons. Željka Majića i druge svećenike.
(Svećenici ponijeti albu i štolu crvene boje)
Fra Ivan Tučić, bihaćki župnik

Redovnički dan u Bosni i Hercegovini
2024-09-07
Euharistijsko slavlje predslavit će banjolučki biskup mons. Željko Majić, a predavanje će održati s. Matija Pačar i fra Alojzije Slavko Anđelić.
Redovnički dan u Bosni i Hercegovini pod motom … da budemo brižni njegovatelji evanđeoskog sjemena… (Molitva Jubileja 2025.) održat će se u subotu 7. rujna ove godine u Samostanu Školskih sestara franjevki Hercegovačke provincije u Bijelom Polju (Potoci 1) kraj Mostara.
Program će započeti u 9.30 uvodnom molitvom te pozdravom i dobrodošlicom predsjednice Konferencije viših redovničkih poglavara i poglavarica Bosne i Hercegovine s. Željke Dramac. Prigodnu riječ uputit će banjolučki biskup mons. Željko Majić, a uime domaćina provincijska predstojnica s. Franka Bagarić.
Ovogodišnji skup redovnica i redovnika moderirat će s. Zdenka Kozina.
Prvo predavanje „Ogledalo savršenstva: Franjin put do Rana kao uzor redovništva“ održat će fra Alojzije Slavko Anđelić, član Hercegovačke franjevačke provincije. Drugo predavanje pod naslovom „Križ – izraz i model slobodne i darovane Ljubavi“ izložit će s. Matija Pačar, ŠSF-Mostar.
Nakon predavanja slijedi rasprava. Bit će mogućnost za sakrament pomirenja.
Euharistijsko slavlje s početkom u 11 sati predslavit će biskup Željko Majić. Pjevanjem i sviranjem za vrijeme misnog slavlja ravnat će s. Irena Azinović.
Objed će biti u 12 sati. U 13 sati uslijedit će razgledavanje samostana i kratki pregled povijesti.
Oko 14 sati održat će se sjednica Izvršnog odbora Konferencije (za članove) a za ostale sudionike vrijeme prema osobnom rasporedu.
KVRPP BiH

Obilježavanje Svjetskog dana društvenih komunikacija 2024. godine u Bosni i Hercegovini
2024-09-25
Katolička Crkva u Bosni i Hercegovini u nedjelju, 29. rujna 2024. obilježit će Svjetski dan sredstava društvenih komunikacija. Tog su dana svi katolici u biskupijskim zajednicama u BiH pozvani moliti za medijske djelatnike i razmišljati o Poruci Svetog Oca koju upućuje svake godine za tu prigodu.
Također se mole sve cijenjene medijske kuće da se uključe, u skladu sa svojim mogućnostima, u obilježavanje 58. Svjetskog dana sredstava društvenih komunikacija, koji se u Katoličkoj Crkvi obilježava u mjesecu svibnju, a iz praktičnih razloga biskupi BK BiH donijeli su odluku da u Bosni i Hercegovini to bude u posljednju nedjelju mjeseca rujna.
U prigodi proslave Dana medija, u nedjelju, 29. rujna 2023. u 12 sati predsjednik Vijeća za sredstva društvenog priopćivanja i predsjednik BK BiH mons. Tomo Vukšić, nadbiskup metropolit vrhbosanski i apostolski upravitelj Vojnog ordinarijata u BiH, slavit će Svetu misu župi Presvetog Srca Isusova u Prozoru. Svi medijski djelatnici, koji žele i mogu, dobro su došli na ovo Misno slavlje. Bilo bi lijepo da svoj dolazak ranije najave župniku na e-mail: zupaprozor.rama@gmail.com ili Tajništvu Biskupske konferencije na e-mail: tajnistvo@bkbih.ba.
Kako je to bila praksa do sada i ove godine Vijeće za sredstva društvenog priopćivanja Biskupske konferencije Bosne i Hercegovine pripremilo je prigodnu knjižicu. Uz Predgovor koji je napisao mons. Tomo Vukšić Predsjednik BK BiH i Vijeća za sredstva društvenog priopćivanja nalazi se ovogodišnja poruka pape Franje za 58. Svjetski dan sredstva društvenog priopćivanja pod naslovom Umjetna inteligencija i mudrost srca. Prema uistinu ljudskoj komunikaciji. Predložak homilije napisao je vlč. Žarko Vladislav Ošap a molitvu vjernika p. Mato Anić D.I. Na koncu se nalazi kritičko razmišljanje o poslanju medija autora vlč. Josipa Vajdnera pod naslovom Mediji na putu pastoralnog obraćenja zajednice.
Na 90. redovitom zasjedanju Biskupske Konferencije BiH održanom 16. i 17. srpnja 2024. u Banjoj Luci na petogodišnji mandat imenovani su sljedeći članovi Vijeća za sredstva društvenog priopćivanja BK BiH a to su: vlč. Josip Vajdner, glavni urednik Katoličkog tjednika i portala Nedjelja.ba, vlč. Žarko Vladislav Ošap, župnik župe Pohoda BDM u Banjoj Luci i banjolučki dekan, fra Danijel Nikolić, glavni urednik mjesečnika Svjetlo riječi, p. Mato Anić, ravnatelj i glavni urednik Radija Marije BiH, don Milenko Krešić, glavni urednik mjesečnika Crkva na kamenu, vlč. Dražen Kustura, predstojnik Ureda za odnose s javnošću i glasnogovornik Vrhbosanske nadbiskupije, gosp. Brane Vrbić, dopisnik Hrvatskog radija iz Žepča i vlč. Bojan Ivešić, glavni urednik Katoličke tiskovne agencije BK BiH.
Materijal:
– Knjižica [PDF]
– Plakat [PDF]

Promocija knjige „Fra Jozo Garić, banjolučki biskup“
2024-09-25
Udruga “Volim Vitez” i župni ured Svetoga Juraja iz Viteza prije nekoliko godina pokrenuli su projekt “Baština bosanskog franjevca i biskupa fra Joze Garića”, koji za cilj ima afirmirati lik i djelo ovoga crkvenoga prvaka i jedne od najistaknutijih osoba s prostora općine Vitez koja je bila suvremenik bl. Alojzja Stepinca kao prvi rezidencijalni banjalučki biskup. Ujedno radi se o do sada jedinom biskupu iz ove općine.
Nakon održanih znanstvenih skupova, akademija, izrađenog spomen poprsja kruna svih aktivnosti bit će promocija knjige autora fra Velimira Valjana “Fra Jozo Garić, banjalučki biskup”, a bit će održana u srijedu, 25. rujna s početkom od 18:30 u župnoj crkvi u Vitezu.
Udruga “Volim Vitez”
Župni ured Svetoga Juraja u Vitezu

Proslava Sv. Male Terezije u župi Presnače
2024-10-05
Proslava Sv. Male Terezije, zaštitnice župe Presnače, bit će u subotu, 5.10.2024.
Sv. Mise bit će u 11 i 18 sati.
Misu u 11 sati predvodit će mons. Željko Majić, biskup banjolučki.
Dobro došli!

Hodočašća vjernika iz naše i Vrhbosanske biskupije u Mariju Bistricu
2024-10-12
U subotu, 12. listopada 2024. je dan hodočašća vjernika iz naše i Vrhbosanske biskupije u Mariju Bistricu.
Cijena prijevoza po osobi je 30,00 KM.
Polazak ispred katedrale u 5.00, a povratak oko 20,00 sati.

Svjetski misijski dan
2024-10-20
Iduća nedjelja, 20. listopada 2024., je 29. kroz godinu – Svjetski misijski dan. – U znak naše solidarnosti s potrebama katolika u misijama naši darovi u milostinji bit će poslani misionarima. – U ovom izvanrednom misijskom mjesecu.
Misije možete pomagati molitvom, zatim pretplatom na misijski list Radosna vijest (godišnja pretplata 24,- KM), osobnim prilozima ili uzimanjem misijske kutijice u koju ćete povremeno ubacivati svoje priloge. U našoj ćete knjižari moći nabaviti misijske kalendare.

Predstavljanje knjige mons. Ante Orlovca „Banjolučka stoljeća“
2024-10-27
U nedjelju, 27. listopada s početkom u 11:30 sati u župnoj crkvi (ul. Srpska 22) bit će predstavljena knjiga mons. Ante Orlovca „Banjolučka stoljeća“ – monografija o povijesti naše župe: Pohoda Bl. Djevice Marije.

91. redovito zasjedanje Biskupske konferencije Bosne i Hercegovine u Sarajevu
2024-11-04 - 2024-11-05
Biskupska konferencija Bosne i Hercegovine, 4. i 5. studenog 2024. s početkom u 9,00 sati u prostorijama Nadbiskupske rezidencije u Sarajevu (ulica Josipa Stadlera 13) održat će svoje 91. redovito zasjedanje. Predsjedat će nadbiskup metropolit vrhbosanski i apostolski upravitelj Vojnog ordinarijata u BiH mons. Tomo Vukšić, predsjednik BK BiH, uz sudjelovanje članova Biskupske konferencije BiH i delegata Hrvatske i Austrijske biskupske konferencije te Međunarodne biskupske konferencije sv. Ćirila i Metodija.
Tijekom zasjedanja biskupi će, između ostalih točaka dnevnoga reda, osvrnuti se na provedbu zaključaka donesenih na prethodnom zasjedanju održanom sredinom srpnja ove godine u Banjoj Luci, saslušati izvješće svoga delegata na upravo završenoj XVI. Općoj redovitoj skupštini Biskupske sinode, usuglasiti predstojeće termine i razmatrati druga pitanja važna za život i djelovanje biskupijskih zajednica u Bosni i Hercegovini.
Uoči 91. redovitog zasjedanja Biskupske konferencije Bosne i Hercegovine, 3. studenoga 2024. biskupi će slaviti Svetu Misu u Katedrali Presvetog Srca Isusova pod kojom će prigodnu propovijed uputiti mons. Željko Majić, biskup banjolučki.
Biskupi će također u ponedjeljak, 4. studenog ujutro slaviti Svetu misu u kapeli Vrhbosanskog bogoslovnog sjemeništa i potom se susresti s bogoslovnom zajednicom. Predsjedat će nadbiskup Vukšić, a prigodnu propovijed uputit će dubrovački biskup mons. Roko Glasnović.
Biskupi će završiti svoje zasjedanje konferencijom za novinstvo koja će biti upriličena u utorak 5. studenoga u 12 sati u prostorijama Nadbiskupske rezidencije u Sarajevu u ulici Josipa Stadlera 13.
KTA

Tiskovna konferencija na kraju 91. redovitog zasjedanja BK BiH
2024-11-05
Biskupi Biskupske konferencija Bosne i Hercegovine završit će svoje 91. redovito zasjedanje konferencijom za novinstvo koja će biti upriličena u utorak, 5. studenog 2024. u 12 sati u prostorijama Nadbiskupske rezidencije u Sarajevu u ulici Josipa Stadlera 13.
Radni dio 91. redovitog zasjedanja Biskupska konferencija Bosne i Hercegovine održava se 4. i 5. studenog u prostorijama Nadbiskupske rezidencije u Sarajevu pod predsjedanjem nadbiskupa Vukšića uz sudjelovanje članova Biskupske konferencije BiH i delegata Hrvatske i Austrijske biskupske konferencije te Međunarodne biskupske konferencije sv. Ćirila i Metodija.
Tijekom zasjedanja biskupi će, između ostalih točaka dnevnoga reda, osvrnuti se na provedbu zaključaka donesenih na prethodnom zasjedanju održanom sredinom srpnja ove godine u Banjoj Luci, saslušati izvješće svoga delegata na upravo završenoj XVI. Općoj redovitoj skupštini Biskupske sinode, usuglasiti predstojeće termine i razmatrati druga pitanja važna za život i djelovanje biskupijskih zajednica u Bosni i Hercegovini.
KTA

Predstavljanje knjige „Navjestitelj Božje riječi i franjevački odgojitelj“
2024-11-19
Predstavljanje knjige „Navjestitelj Božje riječi i franjevački odgojitelj“, povodom 70. obljetnice rođenja mons. dr. fra Marka Semrena, održat će se u utorak, 19. studenog 2024. godine s početkom u 19 sati dvorani Biskupskog ordinarijata u Banjoj Luci.
Knjigu će predstaviti mons. Karlo Višaticki, generalni vikar i fra Josip Jozić, urednik.

Konferencija za novinare biskupa banjolučkog mons. Željka Majića
2024-12-23
Poštovani,
Povodom predstojeće svetkovine Božića i božićnih blagdana biskup banjolučki mons. Željko Majić održat će konferenciju za novinare u ponedjeljak, 23. 12. 2024. u 10 sati u prostorijama Biskupskog ordinarijata u Banjoj Luci (ul. Kralja Petra I. 80.).
Dobro došli!

Proslava svetog Antuna opata na Petrićevcu
2025-01-17
U petak, 17. siječnja 2025. godine, sv. Antun, opat.
Na Petrićevcu će biti trodnevnica u utorak, srijedu i četvrtak s misama u 17:00 sati; prije mise prigoda za sv. ispovijed.
Na sam blagdan mise će biti u 9:00, 10:30 i 17:00 sati.

Molitvena osmina za jedinstvo kršćana
2025-01-18 - 2025-01-25
U subotu, 18. siječnja, počinje molitvena osmina za jedinstvo kršćana i završava u petak, 25. siječnja, na blagdan Obraćanja sv. apostola Pavla.
Tema ovogodišnje osmine je vezana za 1700 godina od prvog ekumenskog sabora održanog u Niceji blizu Carigrada 325. godine: „Vjeruješ li ovo?“ – Vjerovanje.

Dan posvećenog života
2025-02-01
U subotu, 1. veljače 2025. godine, obilježit će redovnici i redovnice Dan posvećenog života. Oni taj dan slave na Svijećnicu.
Misa će biti od blagdana Svijećnice u 18 sati.
Svijeće za blagoslov donijeti sa sobom!
Ta subota je prva u mjesecu veljači.

Blagdan Prikazanja Gospodinova
2025-02-02
Iduće je nedjelje blagdan Prikazanja Gospodinova, Dan posvećenog života i Dan života.
Misa u 9 sati počet će s blagoslovom svijeća, donesite ih sa sobom.

Proslava svetkovine sv. Marije De Mattias u samostanskoj kapelici «Novi Nazaret»
2025-02-04
U utorak, 4. veljače 2025. godine, Sestre Klanjateljice Krvi Kristove slave svetkovinu sv. Marije De Mattias, rođendan svoje utemeljiteljice.
One će tom prigodom u samostanskoj kapelici «Novi Nazaret» slaviti svečanu misu s početkom u 17,00 sati, a predvodit će ju naš biskup Željko.
